นายจ้างใช้แรงงานต่างด้าวผิดกฎหมาย มีโทษทั้งนายจ้าง ลูกจ้าง
นายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานสนับสนุนให้นายจ้าง สถานประกอบการ ให้ความสำคัญกับการใช้แรงงานอย่างถูกต้อง เพราะทำให้ลูกจ้างต่างด้าวในความดูแลได้รับการคุ้มครองตามสิทธิที่พึงมี โดยไม่ต้องหลบซ่อน ภายหลังสถานการณ์โควิด-19 คลี่คลายลง เพื่อรองรับการฟื้นฟูประเทศรัฐบาลได้ผ่อนคลายมาตรการป้องกันและควบคุมโรคโควิด-19 กรมการจัดหางานจำเป็นต้องมีมาตรการสนับสนุนนายจ้าง/สถานประกอบการและภาคการผลิตให้สามารถจ้างคนต่างด้าวทำงานอย่างกฎหมายเพียงพอต่อการขับเคลื่อนภาคธุรกิจและเศรษฐกิจของประเทศไทยให้มีเสถียรภาพมากยิ่งขึ้น จึงได้ยกเลิกการกักตัวกรณีนำเข้าแรงงานต่างด้าว 3 สัญชาติ ได้แก่ เมียนมา กัมพูชาและลาว เข้ามาทำงานอย่างถูกกฎหมายตามข้อตกลงความร่วมมือ (MOU) เพื่อช่วยลดภาระค่าใช้จ่ายให้กับนายจ้าง/ผู้ประกอบการ นอกจากนี้ ยังเปิดช่องทางการนำเข้าแรงงาน MOU สามารถเดินทางเข้าไทยทางอากาศ หรือทางเครื่องบิน เพื่อให้ทันต่อความต้องการแรงงานของนายจ้าง ล่าสุดมีการยื่นความต้องการนำเข้าแรงงานต่างด้าวอยางถูกกฎหมายตามระบบ MOU แล้วกว่า 236,000 คน ต้องการจ้างแรงงานเมียนมามากที่สุด 165,000 คน รองลงมาแรงงานกัมพูชา 52,000 คน และแรงงานลาว 18,000 คน ซึ่งทยอยเดินทางเข้ามาทำงานอย่างต่อเนื่องแล้วกว่า 2 หมื่นคน สำหรับนายจ้าง/สถานประกอบการที่ต้องการจ้างแรงงาน 3 สัญชาติ เข้ามาทำงานในประเทศไทย ปัจจุบันไม่ได้มีความยุ่งยากติดต่อแจ้งความต้องการได้ที่สำนักงานจัดหางานจังหวัดทุกจังหวัด หรือกรมการจัดหางาน ใช้ระยะเวลาประมาณ 2 เดือนก็จะมีแรงงานต่างด้าวเข้ามาทำงานอย่างถูกกฎหมาย ย้ำนายจ้างอย่าเลือกช่องทางการนำแรงงานเข้ามาในประเทศโดยผิดกฎหมาย หากฝ่าฝืนมีโทษทั้งนายจ้างและลูกจ้างอธิบดีกรมการจัดหางาน กล่าวย้ำโทษกรณีนายจ้างใช้แรงงานต่างด้าวผิดกฎหมายว่า เมื่อเจ้าหน้าที่ตรวจพบการกระทำความผิด นายจ้างที่รับคนต่างด้าวเข้าทำงานโดยไม่มีใบอนุญาตทำงาน จะมีโทษปรับตั้งแต่ 10,000 – 100,000 บาท ต่อคนต่างด้าวหนึ่งคน หากทำผิดซ้ำมีโทษถึงจำคุกและห้ามจ้างคนต่างด้าวทำงานอีก 3 ปี ส่วนคนต่างด้าวที่ลักลอบทำงานโดยไม่ได้รับอนุญาตมีโทษปรับตั้งแต่ 5,000 – 50,000 บาท และถูกส่งตัวกลับออกไปนอกราชอาณาจักร และไม่สามารถขอรับใบอนุญาตทำงานได้จนกว่าจะพ้นโทษมาแล้วเป็นระยะเวลา 2 ปี